## El Museu de Belles Arts de València presenta la programació cultural per a l’últim trimestre de l’any

*** Cinema, música, dansa i cursos sobre art es presenten com a activitats complementàries a la col·lecció i les exposicions temporals**

El Museu de Belles Arts de València (MuBAV) ha preparat per a l’últim trimestre de 2024 una programació d’activitats culturals complementàries relacionades amb el cinema, la música, la dansa i la pintura universal en el segle XIX i l’avantguarda i l’arquitectura del segle XX.

Així, durant este trimestre els ‘Dimarts de Cinema’ s’han reservat per a un cicle monogràfic dedicat al director i guionista de cinema d’origen austríac Fritz Lang (1890-1976), un dels grans cineastes de la història del cinema.

En esta activitat es podran veure llargmetratges mítics com *El testamento del Dr. Mabuse*(1933), *Furia* (1936), *Perversidad* (1945) o *Los contrabandistas de Moonfleet* (1955), estos últims de la seua etapa estatunidenca.

Així mateix, en els ‘Dimecres d’Arts Escèniques’ es combinarà la dansa espanyola amb l’actuació d’Irene de la Rosa, les creacions contemporànies a càrrec de Taiat Dansa o el Colectivo Sinpar, i la música antiga amb el Duo Cantar alla Viola i la classicista del compositor valencià Vicente Martín i Soler interpretada per l’agrupació valenciana Música Trobada.

Com és habitual, l’accés als diferents esdeveniments que organitza el Museu de Belles Arts és gratuït fins que es complete l’aforament.

D’altra banda, el MuBAV continua la seua col·laboració amb l’associació Amics del Museu de Belles Arts de València a través de l’organització de dos cursos: ‘La pintura universal en el segle XIX’ i ‘L’avantguarda i l’arquitectura del segle XX’. Les inscripcions es faran via telefònica en el número 96 387 03 33.

El programa complet es pot consultar [ací](https://museobellasartesvalencia.gva.es/).

Fecha: 20/09/2024